SARU sê oor rugby-uitsaairegte | Maroela Media
Foto: ASICS / SA Rugby.
SA Rugby het Vrydag 'n twee dae lange vergadering oor die uitsaairegte van rugbywedstryde afgesluit wat met die departement van sport en rekreasie asook die vakbondfederasie Cosatu gehou is.
Jurie Roux, hoof uitvoerende beampte van SARU, het gesê die vergaderings is in 'n goeie luim gehou en dat hulle "beslis vordering gemaak het in terme van die dialoog oor die onderwerp van uitsaairegte".
Volgens mediaberigte het Cosatu vroeër aangedring dat rugbywedstryde ook regstreeks op SABC-kanale uitgesaai word.
Andy Calquhoun, woordvoerder vir die Suid-Afrikaanse Rugbyunie (SARU) het gesê daar is bestaande ooreenkomste in plek rakende die uitsaai van rugby in Suid-Afrika.
"As dit nie vir die geld was wat deur dié ooreenkomste gemaak word nie, sal rugby in ons land nie kan oorleef nie. Dit laat ons toe om in die spel te bly," het Calquhoun gesê.
Volgens hom het hulle ooreengestem om weer met al die relevante partye te vergader en met hulle te skakel oor die werking van die uitsaairegte van plaaslike wedstryde in die toekoms.
Calquhoun het aan Maroela Media bevestig Saterdag se wedstryd teen Nieu-Seeland sal soos normaal regstreeks op DStv uitgesaai word en twee ure ná afskoptyd op SABC-kanale.
Hoekom op dees aarde sal Cosatu wil he dat die wedstryde op SABC regstreeks wys ? Sal hulle nie liewer die sokker wedstryde wil aanmoedig nie, bedoel dit nou nie lelik nie maar dink daar is veel meer kykers wat belang stel in Bafana as in die Bokke.. en buitendien, soos hulle albei nou speel, weet ek nie of enige iemand na hulle regstreeks in elk geval meer wil kyk nie
Ek het nie veel tyd vir COSATU en die heer Ehrenreich nie. Een ding waarmee ek saam stem is die aanslag teen SARU. Looi hulle. Ek het dit al sien kom, dat die toeskouers aan die spelers voorgestel word. Dit is 'n geldmaakstorie van eerste water.
Ek het ook nie veel tyd vir COSATU nie maar hier pak hulle iets aan wat vir die algemene publiek van belang is en i.p.v deur onmiddellik negatief te reageer, behoort ons hulle in die saak te ondersteun. Sokker en krieket kry regstreekse dekking en daar is geen rede hoekom rugby uitgesluit moet word nie . Dit gaan nie alles oor geld nie (alhoewel die fatcats by SARU ons dit wil laat glo). Dis in elk geval vreemd dat hoofborge soos MTN nie hier ingryp nie, groter blootstelling beteken meer besigheid vir hulle..
Net soos die res van die land is dit ook korrup.
Ehrenreich het kennelik nie Rekeningkunde 101 geslaag nie. Die SABC kan nie betaal nie, en sonder eerste aanspraak op intydse uitsendings gaan DSTV nie betaal nie.